蔡戡
筇竹杖歌
我有一枝筇，夭矫如游龙。
由来博望使西域，万里持寄衰病翁。
自蜀历楚入吴越，名山胜地多留踪。
先排衡山云，直上南台升祝融。
次登岘山首，北望京洛浮尘中。
白鹭洲前弄明月，黄鹤楼上迎清风。
东游秦望探禹穴，天台雁荡观奇峰。
孤根端有岁寒操，劲节肯染京尘红。
飘然飞去不可执，西山南浦聊从容。
放行天地无障碍，倚观宇宙皆虚空。
横挑斜曳任所适，去来无定如飞鸿。
提携九节常在手，四方上下俱相从。
我常病足不能履，赖汝左右扶持功。
老形已具身伛偻，讵可一日无此公。
杖兮切勿化龙去，留取百岁扶衰慵。